**Informatīvais ziņojums**

**par dalību Pasaules Bankas Grupas daudzpusējā trasta fondā**[[1]](#footnote-1) **dzimumu līdztiesības veicināšanai**

Pasaules Bankas grupa (turpmāk – PBG) ir dibināta 1944.gadā. PBG pārstāv 189 dalībvalstis, tostarp Latvija pievienojās 1992.gadā.[[2]](#footnote-2) PBG pārstāvniecības atrodas vairāk kā 130 vietās. PBG sastāv no piecām institūcijām, kuru mērķis ir nabadzības mazināšana[[3]](#footnote-3) un kopīgas labklājības veicināšana attīstības valstīs.[[4]](#footnote-4) Pasaules Banku veido Starptautiskā Rekonstrukcijas un attīstības banka[[5]](#footnote-5) (turpmāk – IBRD) un Starptautiskā Attīstības Asociācija (turpmāk – IDA),[[6]](#footnote-6) un kopā ar Starptautisko Finanšu Korporāciju (turpmāk – IFC),[[7]](#footnote-7) Daudzpusējo Investīciju Garantiju Aģentūru (turpmāk – MIGA)[[8]](#footnote-8) un Starptautisko Investīciju Strīdu Izšķiršanas Centru (turpmāk – ICSID)[[9]](#footnote-9) veido Pasaules Bankas Grupu. IBRD un IDA nodrošina finansējumu, sniedz konsultācijas un tehnisko atbalstu attīstības valstu valdībām. IBRD palīdz vidēja ienākuma un kredītspējīgām nabadzīgām valstīm, savukārt IDA palīdz pasaules nabadzīgākajām valstīm. IFC, MIGA un ICSID loma ir privātā sektora stiprināšana attīstības valstīs. Ar šo institūciju palīdzību PBG nodrošina finansējumu, tehnisko atbalstu, politiskā riska apdrošināšanu un strīdu izšķiršanu privātajam sektoram, tai skaitā finanšu institūcijām.

**PBG loma dzimumu līdztiesības**[[10]](#footnote-10) **veicināšanā**

2015.gadā Apvienoto Nāciju Organizācija (turpmāk – ANO) apstiprināja “Dienaskārtību ilgtspējīgai attīstībai 2030” jeb *Transforming our world: the 2030 Agenda for Sustainable Development*, kas ietver 17 ilgtspējīgas attīstības mērķus *(Sustainable Development Goals*, (turpmāk – SDG), kurus ANO dalībvalstis apņemas sasniegt līdz 2030. gadam. SGD sasaucas ar iepriekš norādītajiem PBG pamatmērķiem – izbeigt galēju nabadzību un veicināt ilgtspējīgu labklājību*.* Kā piektais SGD ir noteikts sasniegt dzimumu līdztiesību un nodrošināt sieviešu un meiteņu iespēju veicināšanu (turpmāk – SDG 5).[[11]](#footnote-11)

Joprojām sievietēm netiek nodrošinātas vienlīdzīgas ekonomiskās iespējas. Lai gan plaisa starp vīriešu un sieviešu darbaspēku laika posmā no 1990. līdz 2013.gadam ir mazinājusies, sieviešu līdzdalība pasaulē joprojām saglabājas zema, svārstoties ap 55%. Sievietes retāk strādā pilnu darba slodzi un strādājot tās vidēji saņem no 10 līdz 30% zemāku atalgojumu nekā vīrieši. Tāpat arī pastāv liela atalgojuma atšķirība atkarībā no dzimuma – piemēram, Mozambikā un Pakistānā sievietes saņem 20% no atalgojuma apmēra, ko saņem vīrieši, savukārt Kotdivuārā, Jordānijā, Latvijā un Slovākijā sievietes saņem virs 80% no atalgojuma apmēra, ko saņem vīrieši.[[12]](#footnote-12) Sievietes patērē vismaz divreiz vairāk laika nekā vīrieši, veicot neapmaksātu darbu un aprūpi mājās, kā arī strādājot neapmaksātu darbu ģimenes uzņēmumos un zemnieku saimniecībās, kas sastāda aptuveni 58% no šāda darba. Aptuveni 83% no mājsaimniecībā strādājošajiem visā pasaulē ir sievietes. Sievietes, kurām formāli pieder mazie un vidējie uzņēmumi, pārstāv vidēji 30% no reģistrētajiem uzņēmumiem pasaulē, un tikai 10% no uzņēmējām ir piekļuve kapitālam uzņēmuma attīstībai[[13]](#footnote-13). Sievietes uzņēmējas saskaras ar grūtībām saņemt kredītu, kas pasaulē sastāda aptuveni USD 300 miljardu.[[14]](#footnote-14) Sieviešu amatu īpatsvars nacionālajos parlamentos ir pieaudzis no 13% 1990.gadā līdz 22% 2014.gadā, kas ir neliels pieaugums. Dzimumu līdztiesība nozīmē arī izmainīt normas un ekspektācijas par sieviešu un vīriešu lomām un rezultātā mainīt savstarpējās varas attiecības. Vīrieši spēlē galveno lomu līdzsvarotākas varas dalījuma veicināšanā valdībās, uzņēmumos, formālās un neformālās institūcijās, kā arī mājsaimniecībās. Būtisks progress pasaules līmenī ir sasniegts likumdošanā attiecībā uz dzimumu balstītas vardarbības pret partneri. 1976.gadā tikai viena valsts bija pieņēmusi likumus, kas aizliedz vardarbību pret dzīvesbiedru, savukārt 2015.gadā 127 valstīs bija pieņemti tiesību akti attiecībā uz dzimumu balstītas vardarbības novēršanu. Tomēr joprojām viena no trim sievietēm visā pasaulē dzīvē ir pieredzējusi fizisku vai seksuālu vardarbību no sava partnera.[[15]](#footnote-15) Atbalsts šādā vardarbībā izdzīvojušām sievietēm ir kritisks, tomēr pasaulē lielākā daļa sieviešu (sešas no desmit), kas ir pieredzējušas vardarbību, nemeklē palīdzību vai neziņo par vardarbību. Tāpat arī laulības ar bērniem, kas lielākoties skar meitenes, joprojām ir plaši izplatītas attīstības valstīs. Saskaņā ar pieejamiem datiem, 42 valstīs no 117 valstīm, par kurām ir pieejami dati, vairāk kā 30% meiteņu tiek izprecinātas līdz 18 gadu vecumam.

Tādējādi, lai sasniegtu SDG 5, tai skaitā, risinātu dzimumu nevienlīdzību attiecībā uz sieviešu dalību darba tirgū, piekļuvi ražošanas līdzekļiem (novēršot šķēršļus īpašumtiesībām), PBG apstiprināja Dzimumu stratēģiju 2016.-2023.gadam.[[16]](#footnote-16) Stratēģija pozicionē efektīvāku PBG lomu dzimumu līdztiesības trūkumu novēršanā, un ievieš būtiskas izmaiņas – vairāk projektu nestabilajās *(fragile)* valstīs tagad iekļauj pasākumus uz dzimumu balstītas vardarbības novēršanai sasaistē ar ekonomiskajām aktivitātēm, kā arī lielākā daļa projektu ir ar fokusu uz biznesa vides uzlabošanu sievietēm un vīriešu un sieviešu specifisko vajadzību risināšanu attiecībā uz piekļuvi transportam un pamatinfrastruktūrai. Piemēram, IFC Papua-Jaungvinejā sadarbībā ar 50 uzņēmumiem izveidoja un ieviesa ģimenes un seksuālās vardarbības novēršanas politiku; Etiopijā PBG Āfrikas dzimumu līdztiesības inovāciju laboratorija (*Africa Gender Innovation Lab*), kuras mērķis ir veikt izpēti par dzimumu nevienlīdzības samazināšanu, ir ieviesusi inovatīvu pilotprojektu finanšu apmācībā sievietēm, kas nodarbojas ar uzņēmējdarbību. Ņemot vērā šī projekta veiksmīgo ieviešanu, tas tiek replicēts arī Indonēzijā. PBG komanda “Sievietes, uzņēmējdarbība un tiesības” (*Women, Business and the Law)* sadarbībā ar ANO Dzimumu līdztiesības un sieviešu iespēju veicināšanas institūciju (*UNWomen)* un OECD Sociālo institūciju un dzimumu līdztiesības indekss (*OECD Social Institutions and Gender Index)* izstrādā salīdzinošu starpvalstu metodoloģiju un apkopo datus par to, vai valstīs pastāv juridiskie ietvari, kas veicina, īsteno un monitorē vienlīdzību un nediskrimināciju uz dzimuma pamata. Šis darbs balstās uz PBG esošajiem datiem par 189 valstu regulējumu un papildina ar informāciju par īstenošanas mehānismiem. Dati tiek apkopoti sadarbībā ar nacionālajām statistikas organizācijām. Papildus tam tematiskās iniciatīvas *HeForShe Thematic Champion[[17]](#footnote-17)* ietvaros PBG kā pirmā no starptautiskajām finanšu institūcijām ir apņēmusies līdz 2022.gadam sasniegt 50-50 dzimumu īpatsvaru tehniskā līmeņa amatos un līdz 2020.gadam novērst trūkumus dzimumu līdztiesības jomā vadības līmenī (vice-prezidents un augstāk). PBG mērķis ir arī līdz 2020.gadam saņemt otro līmeni *Economic Dividends for Gender Equality (EDGE)[[18]](#footnote-18)* sertifikācijā. Papildus tam IDA18[[19]](#footnote-19) resursu papildināšanas viens no mērķiem ir trūkumu novēršana dzimumu līdztiesības jomā saņēmējvalstu stratēģijās un operācijās, vienlaicīgi uzlabojot datus un izpēti, lai veicinātu ietekmi uz dzimumu līdztiesības politiku.

SGD 5 sasniegšanai PBG finansē programmas gan no pašu resursiem, gan arī no PBG trasta fondiem: a) Dzimumu līdztiesības trasta fonda (*Umbrella Facility for Gender Equality*),[[20]](#footnote-20) kas nodrošina izpēti, uz kuras pamata tiek finansētas PBG programmas un projekti, b) Globālā finansēšanas ietvara (*The Global Financing Facility*),[[21]](#footnote-21) kas galvenokārt koncentrējas uz mātes un bērna veselību, tai skaitā seksuālo un reproduktīvo veselību, c) Sieviešu uzņēmējdarbības finansēšanas iniciatīva (*Women’s Entrepreneurship Finance Initiative*),[[22]](#footnote-22) kas mazina finanšu un nefinanšu šķēršļus mazos un vidējos uzņēmumos, kuri pieder vai kurus vada sievietes.

**Dzimumu līdztiesības trasta fonds jeb *Umbrella Facility for Gender Equality***

PBG progresīvākais un inovatīvākais darbs dzimumu līdztiesības jomā tiek pamatā finansēts ar Dzimumu līdztiesības trasta fondu, kurš investē galvenokārt tajās prioritārajās jomās, kas ir kritiskas pētījumu veikšanai, lai novērstu trūkumus, kas kavē dzimumu līdztiesības progresu. Fondam ir nozīmīga loma papildu finansējuma nodrošināšanā investīcijām, kas nodrošina papildu zināšanas, izstrādā pētījumus inovatīviem risinājumiem dzimumu nevienlīdzības novēršanā, veic ietekmes novērtējumus un ģenerē jaunas idejas. Dzimumu līdztiesības trasta fonds ir multi-donoru fonds, kura mērķis ir stiprināt zināšanas un kapacitāti tādas politikas veidošanai, kas balstīta uz informāciju par dzimumu līdztiesību (*gender-informed policy-making*). Tādējādi fonds ir galvenais PBG instruments Dzimumu līdztiesības stratēģijas mērķu īstenošanai. Dzimumu līdztiesības trasta fonds tika dibināts 2012.gadā un pašlaik tajā ir 13 attīstības partneri – Austrālija, Kanāda, Dānija, Somija, Vācija, Islande, Nīderlande, Norvēģija, Spānija, Zviedrija, Šveice, Apvienotā Karaliste, ASV – ar kopēju ieguldījumu USD 72 milj. apmērā kopš fonda dibināšanas brīža.

Dzimumu līdztiesības trasta fonds strādā arī kā starpnieks sadarbībai ar citām starptautiskajām organizācijām, lai nodrošinātu, ka būtiskās zināšanas, pētījumi un dati ir plaši pieejami attīstības sadarbības praktiķiem un politikas veidotājiem. Liela daļa no šīm aktivitātēm tiek veiktas sadarbībā ar Starptautisko Darba organizāciju (*International Labour Organization*), ANO Dzimumu līdztiesības un sieviešu iespēju veicināšanas institūciju (*UNWomen)*,ANO Iedzīvotāju fondu (*United Nations Population Fund*) un pētniecības institūtiem. Pētījumi, ko finansē Dzimumu līdztiesības trasta fonds, ir sabiedriskais labums (*public goods*), ko izmanto valstu valdības, privātais sektors un sabiedrība gan globālā, gan valstu līmenī, un kas ietekmē efektīvāku, uz pierādījumiem balstītu politiku un programmu veidošanu. Dzimumu līdztiesības trasta fonds veicina arī privātā sektora iesaisti PBG finansētos inovatīvos projektos, novēršot šķēršļus sieviešu dalībai ekonomikas procesos. Dalība fonda finansētos projektos ir atvērta uzņēmumiem no visas pasaules, tai skaitā no Latvijas. Dzimumu līdztiesības trasta fonds atbalsta 80 aktivitātes vairāk nekā 50 valstīs, tostarp tādās ES Austrumu Partnerības un Centrālāzijas valstīs, kuras atzītas par prioritārām Latvijas attīstības sadarbības politikā, attiecīgi Gruzijā un Kirgizstānā. Aktivitātes tiek īstenotas arī citās ES Austrumu partnerības un Balkānu reģiona valstīs.

Savukārt 2018.gadā notiks Dzimumu līdztiesības trasta fonda resursu palielināšana 2018.-2021. gadam un mērķis ir piesaistīt iemaksas USD 95 miljonu apmērā. Dzimumu līdztiesības trasta fonds finansē aktivitātes, kuras tiek atzītas kā globālas sabiedriskā labuma intereses (*global public goods*), kā arī inovatīvas aktivitātes dzimumu līdztiesības stiprināšanai, tādējādi fonda prioritātes 2018. -2021. gadam ir:

1. Stiprināt zināšanas un paātrināt inovatīvus un daudznozaru risinājumus (plānotais finansējums USD 19 miljoni). Fonda finansējums tiek novirzīts PBG darba komandām reģionos un valstīs, kas izstrādā diagnostiku, veic pētījumus un testē metodes, lai palīdzētu valdībām izprast galvenos trūkumus dzimumu līdztiesības jomā un virzītu tās uz efektīvākas politikas veidošanu to novēršanai. 2012.-2017.gadā vairāk kā USD 22 miljoni tika novirzīti uz PBG reģioniem un USD 1,5 miljoni globālām iniciatīvām, kas ar inovatīvām un daudznozaru metodēm novērš šķēršļus sieviešu iespējām ekonomikā. Piemēram, tiek attīstīti instrumenti integrētai ilgtermiņa aprūpes nodrošināšanai un pilnveidotas zināšanas sievietēm virs 45 gadiem par daudznozaru un ekonomikas iespējām. 2017.-2021.gadā fonds turpinās atbalstīt reģionālās un valstu iniciatīvas, ar papildu USD 14 miljoniem fonda finansējuma plānots palīdzēt reģioniem nodrošināt resursus, lai paātrinātu analītisko darbu un attīstītu pētījumos balstītu risinājumu izstrādi šķēršļu novēršanai dzimumu līdztiesības jomā. Papildu USD 5 miljoni paredzēti digitālās plaisas mazināšanā dzimumu jomā.
2. Reģionālo inovāciju laboratoriju dzimumu līdztiesības jomā paplašināšana (USD 49 miljoni) Tiek veidotas PBG Reģionālās inovāciju laboratorijas dzimumu līdztiesības jomā (*Gender Innovation Labs*), lai stiprinātu uz pierādījumiem balstītu dzimumu līdztiesības veicināšanas pasākumu īstenošanu. Pašlaik ir izveidotas Āfrikas, Austrumāzijas, Klusā okeāna reģiona un Latīņamerikas un Karību jūras Reģionālās inovāciju laboratorijas ar 75 ietekmes novērtējumiem par prasmēm, zemes īpašumtiesībām, pieeju infrastruktūrai, piekļuvi darba tirgum, uzņēmējdarbībai, par jauniešu nodarbinātību, pašnoteikšanās tiesībām, un vardarbību, kas balstīta uz dzimumu. Piemēram, ietekmes novērtējums par ne-kognitīvo prasmju[[23]](#footnote-23) attīstību Togo demonstrēja 40% peļņas pieaugumu uzņēmumos, kuri pieder sievietēm. Plānots piesaistīt papildu finansējumu USD 49 miljonu apmērā, lai paplašinātu reģionālo laboratoriju darbību arī Austrumeiropas un Centrālāzijas un Tuvo Austrumu un Ziemeļāfrikas reģionā, lai nodrošinātu stabilu un paredzamu finansējuma bāzi esošajām laboratorijām.
3. Privātā sektora iesaiste dzimumu līdztiesības novēršanā darbaspēka un īpašuma jomā (USD 12 miljoni). Nozīmīga loma dzimumu līdztiesības veicināšanā ir PBG Starptautiskajai Finanšu korporācijai (IFC), kas ir lielākā globālā attīstības finanšu institūcija ar fokusu uz privāto sektoru. 2015.gadā PBG izveidoja Dzimumu līdztiesības trasta fonda Privātā sektora ietvaru, finansējot projektus, kas uzlabo sieviešu iespējas iegūt īpašumtiesības un kvalitatīvu darbu. Ietvars atbalsta tādas aktivitātes, kas attīsta inovatīvus risinājumus, tādējādi palīdzot uzņēmumiem labāk analizēt darbaspēka vērtību no dzimumu līdztiesības perspektīvas un līdz ar to palīdzot integrēt sievietes šo uzņēmumu darbībā. 53% no Privātā sektora ietvara finansējuma tiek izlietots projektiem, kuru mērķis ir radīt darba iespējas sievietēm netradicionālos sektoros, piemēram infrastruktūrā, savukārt 46% no finansējuma tiek izlietoti projektiem, kas palīdzēs novērst trūkumus īpašumtiesību kontrolē starp sievietēm un vīriešiem.
4. Dzimumu datu kvantitātes un kvalitātes uzlabošana, lai konstatētu galvenos dzimumu līdztiesības trūkumus (USD 15 miljoni). Lielākā daļa datu par kopējo nabadzības līmeni analizē mājsaimniecības nevis individuālas personas, tādējādi ir pieejama ierobežota informācija par to, kā nabadzības rādītāji variē atkarībā no personas dzimuma un vecuma. PBG ir izstrādājusi plānu paplašinātai datu apkopošanai mājsaimniecības iekšienē par īpašumtiesību, nodarbinātības, uzņēmējdarbības un ienākumu kontroli individuālā līmenī. Otra darba plūsma ietver metožu izstrādi, lai izvērtētu PBG finansēto projektu ietekmi un izstrādātu vadlīnijas projektu komandām, kā droši un ētiski veikt uz dzimumu balstītas vardarbības izvērtējumu.

**Latvijas dalība PBG Dzimumu līdztiesības trasta fondā**

Saskaņā ar Latvijas Attīstības sadarbības politikas pamatnostādnēm 2016.–2020. gadam (turpmāk – Pamatnostādnes) Latvijas attīstības sadarbības prioritārās jomas ietver dzimumu līdztiesības un sieviešu iespēju veicināšanu,[[24]](#footnote-24) tādējādi Latvijas dalība Dzimumu līdztiesības trasta fondā nodrošinās Latvijas ieguldījumu šajā prioritārajā jomā. Latvijas līdzdalība fondā veicinās inovatīvu risinājumu īstenošanu dzimumu līdztiesības jomā ar privātā sektora iesaisti, veicot pētījumus un testējot metodes, kas palīdzēs izprast galvenos trūkumus dzimumu līdztiesības jomā un virzīs tās uz efektīvākas politikas veidošanu (skatīt fonda prioritātes 2018.-2020.gadam 4.-5.lp.). Latvijas dalība Dzimumu līdztiesības trasta fondā sniegs pieeju informācijai par fonda finansētiem projektiem, kur nepieciešams uzlabot sieviešu iespējas iegūt īpašumtiesības un kvalitatīvu darbu, tādējādi radot iespēju dalīties ar šo informāciju ar Latvijas uzņēmējiem, kas varētu būt ieinteresēti dalībai šo projektu īstenošanā. Tā kā Dzimumu līdztiesības trasta fondā piedalās visas Ziemeļvalstis, tad Latvijas kā pirmās Baltijas valsts ieguldījums fondā nostiprinās Ziemeļu un Baltijas valstu ciešo dalību sadarbības attīstības jomā.

Tāpat arī Latvijas dalība Dzimumu līdztiesības trasta fondā palielinās Oficiālo attīstības palīdzību (turpmāk – OAP) par 0,1%, tādējādi pakāpeniski tuvinot Latvijas apņemto saistību izpildi pret ES. Latvijas attīstības sadarbības finansējuma saistības izriet no ES ietvaros apstiprinātajām finansējuma saistībām. Atbilstoši šīm saistībām ES un tās dalībvalstīm kopā līdz 2030. gadam attīstības sadarbībai ir jāvelta 0.7 % no nacionālā kopienākuma (turpmāk NKI), tajā skaitā 0.15–0.20% no NKI novirzot vismazāk attīstītajām valstīm. Šie ES finansējuma mērķi izriet no ANO 2015. gada jūlijā pieņemtās Adisabebas Rīcības programmas. Latvijai attiecīgi līdz 2030. gadam attīstības sadarbībai jātiecas atvēlēt 0.33 % no NKI, kā arī 0.15–0.20% no NKI jānovirza vismazāk attīstītajām valstīm. Latvija ir apņēmusies laika posmā no 2016. līdz 2020.gadam turpināt pakāpeniski palielināt OAP līdz 0.17% no NKI.[[25]](#footnote-25) Lai nodrošinātu efektīvu palīdzības sniegšanu, Latvija atbalstu vismazāk attīstītajām valstīm sniedz caur daudzpusējiem attīstības sadarbības instrumentiem. Līdz 2017.gadam Latvijas divpusējā OAP apjoms ir veidojis vidēji 10%-15% no kopējā OAP apjoma. Latvijas dalība Dzimumu līdztiesības trasta fondā nodrošinās pakāpenisku Latvijas OAP apjoma palielinājumu, tuvinot to plānotajam OAP mērķim. Tā kā Dzimumu līdztiesības trasta fonds finansē projektus vismazāk attīstītajās valstīs, Latvijas dalība šajā fondā nodrošinās saistību izpildi daļēji novirzīt attīstības sadarbības palīdzību šīm valstīm.

Iemaksa fondā plānota no IBRD atskaitījuma Latvijai EUR 39,986.43 apjomā, kas ir izveidojies valūtas svārstību rezultātā IBRD kapitālā.[[26]](#footnote-26) Līdz ar to plānotais ieguldījums fondā ir fiskāli neitrāls, tas tiks reģistrēts grāmatvedības uzskaitē, bet netiks atspoguļots kā budžeta izpildes darījums, jo nebūs budžeta izpildes naudas plūsmas. Ieguldījums fondā no IBRD iemaksātā kapitāla atskaitījuma tiek veikts, pamatojoties uz Latvijas vēstuli IBRD par EUR 39,986.43 novirzīšanu iemaksai Dzimumu līdztiesības trasta fondā. Savukārt dalībai Dzimumu līdztiesības trasta fondā tiek noslēgta “Vienošanās par trasta fonda administrēšanu starp Latvijas Republiku un IBRD un IDA saistībā ar Dzimumu līdztiesības multidonoru trasta fondu”[[27]](#footnote-27) (turpmāk – Vienošanās). Vienošanās paredz Latvijas (jeb donora) iemaksu fondā, kas tiks izmantota, lai finansētu aktivitātes un izmaksas (Vienošanās 1.pielikums) un ko donora vārdā administrēs un pārvaldīs IBRD (Vienošanās 2. un 3.pielikums). Saskaņā ar Vienošanos fonds finansēs aktivitātes trīs prioritāros virzienos:

1. palielināt datu un pētījumu par dzimumu vienlīdzību pieejamību, t.sk., risināt problēmas ar datu trūkumu, padarīt esošos datus pieejamākus un veikt pētījumus līdz šim nepētītās jomās par trūkumiem dzimumu vienlīdzības jomā;
2. testēt jaunus pētījumus, t.sk., identificēt, kā attīstības palīdzības praktiķi var efektīvi ieviest jauno pētījumu rezultātus praksē, piemēram, stiprinot un paplašinot veiksmīgākos risinājumus;
3. piesaistīt partnerus dzimumu līdztiesības veicināšanai, t.sk., sabiedrības un privātā sektora piesaistei, it īpaši attīstības valstīs, lai identificētu, izplatītu un īstenotu inovatīvas iniciatīvas dzimumu līdztiesības jomā.

Vienošanās paredz, ka Dzimumu līdztiesības padome (*Gender Leadership Council*) pieņem lēmumus par finansējuma sadali atbilstoši fonda mērķiem un PBG Dzimumu līdztiesības stratēģijai. Finansējums tiek sadalīts, balstoties uz vispārējiem kritērijiem – (1) atbilstība PBG Dzimumu līdztiesības stratēģijai, (2) atbilstība reģionālajām vajadzībām un prioritātēm saskaņā ar PBG Reģionālajiem dzimumu līdztiesības rīcības plāniem (*Regional Gender Action Plans*), (3) atbilstība fonda vispārējiem mērķiem – stiprināt izpratni, zināšanas un kapacitāti par dzimumu līdztiesību informētas politikas veidošanai, (4) apmērs, kādā aktivitātes sniedz būtisku sabiedrisko labumu vai stimulē inovācijas un investīcijas dzimumu līdztiesības jomas problēmjautājumos. Fonda finansējums tiek sadalīts a) stratēģiskajās aktivitātēs, kas ir saistītas ar trim minētajām prioritārajām jomām un b) reģionālajos bloka grantos, kas tiks izsniegti uz trim gadiem un kuru izsniegšanas izvērtējums tiks veikts ik pēc 18 mēnešiem, atkarībā no finansējuma pieejamības. PBG investēs un reinvestēs iemaksas atbilstoši PBG administrēto trasta fondu investīciju politikai un kārtībai, un visus ienākumus no šādām investīcijām PBG ieskaitīs fondā un izmantos tiem pašiem mērķiem kā donoru iemaksas. PBG kā fonda administrators donoru vārdā slēgs granta līgumus ar atbilstīgajiem saņēmējiem, kas tiks izvēlēti atbilstoši PBG Vienošanās 1.pielikumam par finansējuma sadales kritērijiem un grantu līgumu nosacījumiem. PBG veiks grantu līgumos finansēto darbību uzraudzību. PBG nodrošinās donoriem finanšu informāciju, kas saistīta ar ieņēmumiem, izmaksu un fonda bilanci fonda valūtā caur Pasaules Bankas trasta fondu donoru centra mājas lapu. Sešu mēnešu laikā no fonda saistību izpildes un fonda darbības apturēšanas gala finanšu informācija attiecībā uz ieņēmumiem, izmaksu un fonda bilanci fonda valūtā tiks nodrošināta caur minēto mājas lapu. Plānots, ka fonda iemaksas tiks pilnībā izmaksātas līdz 2022.gada 30.jūnijam. PBG aprēķinās administrēšanas maksu, kas ietver katrā noslēgtajā granta līgumā apstiprināto finansējumu un kas tiks atskaitīta no fonda. Šī maksa tiks noteikta 5%-2% apmērā un būs atkarīga no kopējā granta līgumos apstiprinātā finansējuma. PBG organizēs fonda donoru gada sanāksmes, kurās tiks prezentēti fonda rezultāti, nākotnes programmas plāni un diskutēts par stratēģiskiem jautājumiem. Visi donori tiks vienoti informēti par fonda ziņojumiem.

**Turpmākā rīcība:**

1. Pieņemt zināšanai informatīvo ziņojumu.
2. Atbalstīt Latvijas Republikas dalību Pasaules Bankas Grupas Dzimumu līdztiesības trasta fondā.
3. Pilnvarot finanšu ministri Latvijas Republikas valdības vārdā parakstīt Trasta fonda administrēšanas vienošanos starp Latvijas Republiku un Starptautisko Rekonstrukcijas un attīstības banku un Starptautisko Attīstības asociāciju par Pasaules Bankas Grupas Dzimumu līdztiesības trasta fondu.
4. Pilnvarot finanšu ministri parakstīt vēstuli Starptautiskajai Rekonstrukcijas un attīstības bankai, ar kuru Starptautiskā Rekonstrukcijas un attīstības banka tiek pilnvarota pārskaitīt EUR 39986.43, kas atbilst summai, kādā Starptautiskā Rekonstrukcijas un attīstības banka uztur Latvijas iemaksāto kapitāla daļu EUR denominācijā, Pasaules Bankas Grupas Dzimumu līdztiesības trasta fondā saistībā ar Latvijas dalību Dzimumu līdztiesības trasta fondā.

Finanšu ministre D.Reizniece-Ozola

I.Forda, 67095585

[Inga.Forda@fm.gov.lv](mailto:Inga.Forda@fm.gov.lv)

1. *Umbrella Facility for Gender Equality* – UFGE; [↑](#footnote-ref-1)
2. Ar likumu “Par Latvijas Republikas iestāšanos Starptautiskajā rekonstrukcijas un attīstības bankā, tās apvienotajās organizācijās un Eiropas rekonstrukcijas un attīstības bankā”. Kā saņēmējvalsts, Latvija ir saņēmusi palīdzību no PBG kopumā 34 projektos. Savukārt 2012.gadā Latvija graduējās un no PBG saņēmējvalsts kļuva par donorvalsti, un šajā statusā ir saņēmusi tehnisko palīdzību no PBG kopumā deviņos projektos. PBG no 2004.-2017.gadam ir veicinājusi arī Latvijas uzņēmumu pakalpojumu eksportu caur PBG īstenotajiem projektiem – USD 29,28 miljonu apmērā, realizējot 64 projektus PBG darbības valstīs. Pēdējo desmit gadu laikā Latvijas uzņēmēji ir piedalījušies PBG finansētos projektos tādās valstīs, kā Afganistāna, Bangladeša, Tadžikistāna, Moldova, Kirgizstānas Republika, Gruzija, Krievija, Azerbaidžāna un Baltkrievija, Ukraina, Uzbekistāna, Argentīna; [↑](#footnote-ref-2)
3. Līdz 2030.gadam izbeigt galēju nabadzību pasaulē, līdz 3% samazinot to iedzīvotāju skaitu, kuru ienākumi dienā ir zem USD 1.9; http://www.worldbank.org/en/about/what-we-do; [↑](#footnote-ref-3)
4. Līdz 2030.gadam veicināt ilgtspējīgu attīstību, uzlabojot dzīves līmeni 40% no nabadzīgākajiem iedzīvotājiem katrā valstī; turpat; [↑](#footnote-ref-4)
5. *International Bank for Reconstruction and Development* - IBRD [↑](#footnote-ref-5)
6. *International Development Association* - IDA [↑](#footnote-ref-6)
7. *International Financial Corporation* - IFC [↑](#footnote-ref-7)
8. *Multilateral Investment Guarantee Agency* - MIGA [↑](#footnote-ref-8)
9. *International Centre for Settlement of Investment Disputes* - ICSID [↑](#footnote-ref-9)
10. Saskaņā ar PB terminoloģiju, dzimums (*Gender*) attiecas uz sociālajām, uzvedības un kultūras iezīmēm, izredzēm un normām atkarībā no sieviešu vai vīriešu dzimuma, savukārt dzimumu līdztiesība (*Gender equality*) attiecas uz to, kā šie faktori nosaka veidu, kā sievietes un vīrieši attiecas viens pret otru un no tā izrietošajām atšķirībām varas pozīcijās starp abiem dzimumiem (*World Development Report 2012: Gender Equality and Development*); [↑](#footnote-ref-10)
11. *SDG 5 -* *Achieve gender equality and empower all women and girls, Transforming our world: the 2030 Agenda for Sustainable Development,*18.lp.pieejams: <https://documents-dds-ny.un.org/doc/UNDOC/GEN/N15/291/89/DOC/N1529189.DOCX> [↑](#footnote-ref-11)
12. *World Bank Group gender strategy (FY16-23): gender equality, poverty reduction and inclusive growth*, 17.lp.; pieejams šeit: <http://documents.worldbank.org/curated/en/820851467992505410/World-Bank-Group-gender-strategy-FY16-23-gender-equality-poverty-reduction-and-inclusive-growth> [↑](#footnote-ref-12)
13. Turpat, 18.lp; [↑](#footnote-ref-13)
14. *World Bank Group gender strategy (FY16-23): gender equality, poverty reduction and inclusive growth*, 8.lp.; pieejams šeit: <http://documents.worldbank.org/curated/en/820851467992505410/World-Bank-Group-gender-strategy-FY16-23-gender-equality-poverty-reduction-and-inclusive-growth>; [↑](#footnote-ref-14)
15. Turpat, 8.lp.; [↑](#footnote-ref-15)
16. Turpat*;* [↑](#footnote-ref-16)
17. *UNWomen* iniciatīva *HeForShe*, kas izveidota 2014.gadā, ir solidaritātes kustība dzimumu līdztiesībai, kas nodrošina sistēmisku pieeju un mērķtiecīgu platformu, kurā pasaules mērķauditorija var iesaistīties un kļūt par aģentiem dzimumu līdztiesības sasniegšanā; vairāk informācijas:

    <http://www.heforshe.org/~/media/HeForShe/Files/ThematicChampion/HeForShe_Thematic_Champion_Brief_1_pager.pdf> [↑](#footnote-ref-17)
18. EDGE sertifikācija ir pasaulē vadošā novērtēšanas metodoloģija un biznesa sertifikācijas standarts dzimumu līdztiesības jomā. EDGE sertifikācija ir izveidota, lai palīdzētu organizācijām ne tikai radīt optimālus darba apstākļus sievietēm un vīriešiem, bet arī gūt no tā priekšrocības. EDGE sertifikācija strādā ar vairāk kā 170 organizācijām vairāk kā 48 valstīs un 23 industrijās; vairāk informācijas: <http://edge-cert.org/> [↑](#footnote-ref-18)
19. PBG Starptautiskā Attīstības asociācija jeb IDA ir lielākā attīstības palīdzības platforma pasaulē, kas sniedz grantus un aizdevumus uz atvieglotiem noteikumiem 77 vismazāk attīstītajās valstīs. Reizi trijos gados IDA veic resursu papildināšanu IDA koncentrējoties saņēmējvalstu kritiskākajās jomās. 2017.gadā tika apstiprināta IDA 18.resursu papildināšana jeb IDA18, (75 miljoni); [↑](#footnote-ref-19)
20. 2012.gadā izveidots PBG administrēts multidonoru trasta fonds, piedalās 13 valstis - Austrālija, Kanāda, Dānija, Somija, Vācija, Islande, Nīderlande, Norvēģija, Spānija, Zviedrija, Šveice, Apvienotā Karaliste, ASV ar kopēju ieguldījumu USD 72 milj. apmērā kopš fonda dibināšanas brīža; [↑](#footnote-ref-20)
21. 2015.gadā izveidots PBG administrēts multidonoru trasta fonds ar bilaterālo donoru un privāto fondu finanšu ieguldījumiem virs USD 1 miljarda, lielākie donori Norvēģija (USD 600 miljoni), Kanāda (USD 220 miljoni), USAID (USD 200 miljoni), Japāna (USD 190 miljoni), Bila un Melindas Geitsu Fonds (USD 75 miljoni), *MSD for Mothers* iniciatīva (USD 10 miljoni); [↑](#footnote-ref-21)
22. 2017.gadā izveidots PBG administrēts multidonoru trasta fonds, sadarbībā ar ASV prezidenta administrāciju, Kanādu, Ķīnu, Dāniju Austrāliju, Dāniju, Vāciju, Japānu, Nīderlandi, Norvēģiju, Krieviju, Saūda Arābiju, Dienvidkoreju, AAE un Lielbritāniju, kurā piesaistīti USD 200 miljoni un plānots mobilizēt USD 800 miljonus; [↑](#footnote-ref-22)
23. Atmiņas, uzmanības, plānošanas, valodas un domāšanas prasmes; [↑](#footnote-ref-23)
24. Attīstības sadarbības politikas pamatnostādnēm 2016.–2020. gadam, 15.lp. <http://www.mfa.gov.lv/images/att_sadarbiba/AMPamn_160816_ASPpamatnostadn.1761.docx>; [↑](#footnote-ref-24)
25. Turpat, 11.lp.; [↑](#footnote-ref-25)
26. 2017.gada 30.jūnijā IBRD informēja Finanšu ministriju, ka atmaksās Latvijai EUR 39,986.43. IBRD Statūtu 2.panta 9.(b) daļa nosaka, ja dalībvalsts valūtas vērtība pieaug, IBRD atmaksā dalībvalstij summu, kas vienāda ar valūtas vērtības pieaugumu. Šīs nacionālās valūtas vērtība tiek uzturēta pret IBRD kapitāla standarta vērtību, pamatojoties uz 1974.gada SDR. [↑](#footnote-ref-26)
27. *Trust Fund Administration Agreement between the Republic of Latvia and the International Bank for Reconstruction and Development and the International Development Association concerning the Umbrella Facility for Gender Equality (UFGE) Multi-Donor Trust Fund;* [↑](#footnote-ref-27)